b'\n_START_ARTICLE_\nA\xc5\xa1ur-ubalit II.\n_START_PARAGRAPH_\nA\xc5\xa1ur-ubalit II. (asirsko A\xc5\xa1\xc5\xa1ur-uballi\xe1\xb9\xad II) je bil zadnji kralj Novoasirskega cesarstva, ki je nasledil Sin-\xc5\xa1ar-i\xc5\xa1kuna in vladal od leta 612/611 do 609 pr. n. \xc5\xa1t., * ni znano , \xe2\x80\xa0 ni znano._NEWLINE_Ime je vzel po enem od svojih predhodnikov A\xc5\xa1ur-ubalitu I. (vladal 1353-1317 pr. n. \xc5\xa1t.), asirskem kralju, ki je uni\xc4\x8dil cesarstvo Mitani, porazil Hetitisko cesarstvo in ustanovil Srednjeasirsko cesarstvo (1365 pr. n. \xc5\xa1t.\xe2\x80\x931020 pr. n. \xc5\xa1t.). Povsem jasno je, da je pripadal asirski vladarski rodbini in bil pred prihodom na prestol tartan (general) asirske vojske, nekaj nejasnosti pa je povezanih s tem ali je bil Sin-\xc5\xa1ar-i\xc5\xa1kunov brat ali ne.\n_START_SECTION_\nVladanje\n_START_PARAGRAPH_\nA\xc5\xa1ur-ubalit II. se ni uklonil Kjaksarju in Nabopolasarju in ni sprejel vloge njunega vazala. Ko je njegovo prestolnico Ninive oblegala zdru\xc5\xbeena babilonsko-kaldejsko-medijsko-perzijsko-skitsko-kimerska vojska, je prebil blokado in od leta 612 pr. n. \xc5\xa1t. do okoli 609 pr. n. \xc5\xa1t. vladal iz zadnje asirske prestolnice Haran._NEWLINE_V zavezni\xc5\xa1tvu z egip\xc4\x8dansko 26. dinastijo, katero so ustoli\xc4\x8dili Asirci, je A\xc5\xa1ur-ubalitova iz\xc4\x8drpana vojska nekako uspela \xc5\xa1e \xc5\xa1tiri leta po padcu Niniv braniti Haran in ostanek Asirskega cesarstva pred napadi zdru\xc5\xbeene babilonsko-medijsko-skitske-kimerske vojske. Po porazu egip\xc4\x8danske vojske in njeni vrnitvi v Egipt leta 610 pr. n. \xc5\xa1t., so Babilonci, Medijci in Skiti leta 609 uspeli osvojiti Haran in ga opleniti._NEWLINE_Limmu, dr\xc5\xbeavni uradnik, ki je bil imenovan na za\xc4\x8detku vsakega novega leta, je bil imenovan \xc4\x8disto na koncu A\xc5\xa1ur-ubalitove vladavine. Zadnje leto njegove vladavine (609 pr. n. \xc5\xa1t.), ki se je po limmuju imenovalo Gargamishayu (Karkemi\xc5\xa1evo), je bilo zadnje v zgodovini, ki je imelo asirsko ime.\n_START_SECTION_\nUsoda\n_START_PARAGRAPH_\nA\xc5\xa1ur-ubalitu II. je tudi tokrat uspelo prebiti se iz obleganega mesta in ponovno poklicati na pomo\xc4\x8d svojo kolonijo Egipt. Na pomo\xc4\x8d mu je pri\xc5\xa1la egip\xc4\x8danska vojska pod poveljstvom faraona Neka II. Babiloniji in Mediji se je pridru\xc5\xbeil judejski kralj in posku\xc5\xa1al ustaviti Nekov pohod, vendar je bil v Megidu pora\xc5\xbeen in ubit. Faraon Neko II. se je pridru\xc5\xbeil A\xc5\xa1ur-ubalitu II. in leta 609 pr. n. \xc5\xa1t. oblegal izgubljeni Haran. Oblegovalca sta bila pora\xc5\xbeena in egip\xc4\x8danska vojska se je umaknila v severno Sirijo._NEWLINE_A\xc5\xa1ur-ubalit II. je bil med obleganjem Harana morda ubit, vendat to ni dokazano. Obleganje je morda pre\xc5\xbeivel in se udele\xc5\xbeil zadnje bitke, v kateri so bili ostanki egip\xc4\x8danske vojske in vojske nekdanjega Asirskega cesarstva pri Karkemi\xc5\xa1u leta 605 pr. n. \xc5\xa1t. dokon\xc4\x8dno pora\xc5\xbeeni. Mogo\xc4\x8de je tudi, da je bitko pre\xc5\xbeivel in zatem \xc5\xbeivel v tajnosti. Iz zgodovine je povsem izginil in ozna\xc4\x8dil konec Asirskega cesarstva.'